Kampung Gajah, Perak

Penduduk

Kampung Gajah merupakan sebuah pekan yang sedang membangun. Secara umum, penduduk Kampung Gajah berbangsa Melayu, kurang bangsa  Cina dan India seperti bandar-bandar yang lain. Orang Cina ramai di sini sebelum kedatangan JWW Birch dan selepas itu berpindah ke tepian Sungai Perak. Orang Cina berniaga kedai runcit, kedai emas, kedai membeli getah dan penoreh getah di sekitar Kampung Pasir Salak, Selat Pulau dan Kampung Cina di mukim Bandar. Tetapi setelah terjadinya Perang Sabil di Sungai Manik, Perak dan sekitarnya, orang-orang Cina telah berhijrah ke tempat lain seperti ke Teluk Intan, Chui Chak, Langkap dan Setiawan. Di sepanjang Sungai Perak di Daerah Kampong Gajah ini terdapat kampung-kampung tua. Kewujudan kampung ini boleh dilihat sebagai petanda betapa pertempatan telah lama wujud di sini. Kewujudan kampung-kampung ini membuktikan bahawa daerah Kampung Gajah ini amat bersejarah di negeri Perak. Orang Melayu terdahulu amat mengutamakan perusahaan yang diwarisi, jika boleh, hingga kepada anak cucu. Tanaman durian yang diusahakan menjadi bukti usaha mesyarakat mapan untuk manfaat generasi masa kini. Sikap penduduk dahulu amat baik untuk diteladani. Gotong-royong, setiakawan, amanah, tekun, penyabar, sopan santun, dan pembersih: antara sifat baik yang menjadi amalan masyarakat di sini.

Ekonomi

Penduduknya bekerja dalam sektor pertanian: mengutip buah durian dan bersawah padi. Kelapa sawit banyak ditanam hasil kerjasama agensi kerajaan, Felcra.  Terdapat juga sebuah kilang vendor Proton yang membekalkan kabel elektrik untuk kereta Proton.

Durian

Kampung Gajah sinonim dengan buah durian, banyak kebun-kebun yang ditanam dengan pokok durian. Pokok-pokok durian ini  berusia  puluhan malahan ratusan tahun. Antara nama durian yang popular ialah durian Tok Paduka Raja. Antara kampung-kampung yang amat popular dengan tanaman durian ialah Selat Pulau, Kepala Pulau, Pasir Salak dan Pulau Tiga.

Ramli Ngah Talib

Tan Sri Ramli Ngah Talib merupakan bapa pembangunan Kampung Gajah. Beliau merupakan bekas Menteri Besar Perak & bekas ADUN Kampung Gajah yang berasal dari kampung  ini. Bolehlah dikatakan  Kampung Gajah dibangunkan atas jasa-jasa beliau sebagai wakil rakyat di kawasan ini.  Setelah Tan Sri Ramli Ngah Talib menjadi ahli parlimen BN-Pasir Salak beliau turut pernah dilantik sebagai Timbalan Menteri Pengangkutan & Speaker Parlimen di Dewan Rakyat.
Beliau juga adalah sepupu bekas ADUN Kampung Gajah & EXCO Kerajaan Negeri Perak, Dato Ainon Khariyah Dato Mohd Abas, yang juga pernah menjawat jawatanp Ahli Parlimen Malaysia (BN-Parit),  Setiausaha Parlimen Kementerian Tanah & Koperasi, bekas Ketua Wanita UMNO Perak & EXCO Wanita UMNO Malaysia dan kini merupakan Ketua Wanita UMNO Bahagian Pasir Salak.
Seorang lagi bekas ADUN Kampung Gajah (2008-2013) ialah Datuk Dr Wan Norashikin Wan Noordin, yang merupakan Ahli Majlis Tertinggi UMNO Malaysia, Bendahari Puteri UMNO Malaysia, Bekas Ketua Puteri UMNO Negeri Perak & Ketua Puteri UMNO Bahagian Pasir Salak.
Adun seterusnya adalah HJ ABDULLAH FAUZI BIN DATO’ HJ AHMAD RAZALI. Memenangi PRU ke 13 dengan majoriti 6100 undi pada 2013 dengan jumlah undi 14140. Berasal dari Kampung Gajah dan aktif dalam UMNO. Beliau juga aktif dan memegang jawatan dalam beberapa NGO dan Bukan NGO. Seorang yang disenangi bukan saya kawan, malah lawan.